AOT ฟุ้งงวดปี 59 ผู้โดยสารโตไม่ต่ำกว่า 20 ล้านคน
AOT คาดงวดปี 59 (ต.ค.58- ก.ย.59) ผู้โดยสารจะเติบโตไม่ต่ำกว่า 20 ล้านคน หรือโตไม่ต่ำกว่า 20% จาก 106 ล้านคน 
18 พ.ย. 2558

นายนิตินัย ศิริสมรรถการ ผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า บริษัทคาดว่างวดปี 59 (ต.ค.58- ก.ย.59) จำนวนผู้โดยสารจากท่าอากาศยานทั้ง 6 แห่งจะเติบโตไม่ต่ำกว่า 20% หรือไม่ต่ำกว่า 20 ล้านคน จากปีก่อนที่มีจำนวนผู้โดยสารรวม 106 ล้านคน ซึ่งแบ่งเป็นผู้โดยสารต่างประเทศ 60% และผู้โดยสารในประเทศ 40%
“โอกาสเติบโตผู้โดยสารมากอยู่ที่ Inter low cost ที่มาจากจีนเกาหลี ยังมีโมเมมตัมต่อเนื่อง ซึ่งเป็นพระเอกของ Aero โดยปีนี้เติบโตไม่น่าจะน้อยกว่า 20% ส่วนรายได้จาก Non-aero จะมีพื้นที่เชิงพาณิชย์จากสนามบินภูเก็ต และดอนเมือง”นายนิตินัย กล่าว
ทั้งนี้ ท่าอากาศยานดอนเมือง จะมีพื้นที่เชิงพาณิชย์เพิ่มอีกกว่า 13,000 ตร.ม. จากการเปิดอาคารผู้โดยสาร แห่งที่ 2 ในเดือน ธ.ค.นี้ ซึ่งคาดว่าจะมีรายได้เพิ่มขึ้นอีก 2,500 ล้านบาท/ปี  จากเดิมมีรายได้จากพื้นที่เชิงพาณิชย์ปีละ 1,300 ล้านบาท/ปี ส่วนท่าอากาศยานภูเก็ต คาดจะเปิดให้บริการอาคารผู้โดยสารหลังใหม่ ในเดือนพ.ค.-มิ.ย.59  โดยจะมีพื้นที่เชิงพาณิชย์เพิ่มอีก 6,600 ตร.ม.จากเดิมมีพื้นที่อยู่กว่า 1,000 ตร.ม.
สำหรับความคืบหน้าโครงการพัฒนาท่าอากาศยานสุวรรณภูมิในเฟส 2 ว่า ตามแผนงานจะเริ่มประกาศประกวดราคา (TOR) งานก่อสร้าง 6 สัญญา โดยคาดว่า 2 สัญญาคืองานก่อสร้างโครงสร้างใต้ดิน  และงานเกี่ยวกับสาธารณูปโภคจะประกาศ TOR ได้ในเดือน ธ.ค.58 นี้ โดยระหว่างนี้อยู่ในขั้นตอนการตรวจสอบของคณะกรรมการติดตามและตรวจสอบการใช้จ่ายงบประมาณภาครัฐ (คตร.)
ส่วนอีก 4 สัญญา ได้แก่ ส่วนต่อเชื่อมอุโมงค์ด้านทิศใต้ และระบบขนส่งผู้โดยสาร (APM) ที่แตกออกจาก 2 สัญญา โดยแยกงานระบบรถไฟ ออกมาด้วยเหตุผลที่ต้องการต่อรองเจรจากับซัพพลายเออร์โดยตรง และงานออกแบบและก่อสร้างส่วนขยายอาคารผู้โดยสารด้านทิศตะวันออกที่จะสามารถรองรับผู้โดยสารระหว่างประเทศได้เพิ่มอีก 15 ล้านคน/ปี นั้นได้แยกงานสายพานลำเลียงและจัดหาเครื่องตรวจวัตถุระเบิด
ทั้งนี้เนื่องจากต้องการเจรจากับซัพพลายเออร์โดยตรงซึ่งจะต้องรวมค่าซ่อมบำรุงรักษาอยู่ด้วยทำให้การประมูลล่าช้าออกไป เพราะต้องกลับไปให้สำนักงานพัฒนาการเศรษฐกิจและสังคมแห่งชาติ (สศช.) พิจารณาก่อนแล้วส่งต่อที่กระทรวงคมนาคมจึงเสนอต่อคณะรัฐมนตรีเห็นชอบต่อไป แต่เชื่อว่าใช้เวลาไม่นาน คาดว่างานทั้ง 4 สัญญาจะเปิดประมูลได้ในไตรมาสแรกปี 59  หลังจากเปิด TOR คาดใช้เวลา 4 เดือนจะได้ตัวผู้รับเหมาก่อสร้าง ทั้งนี้กำหนดการเปิดใช้บริการยังคงเดิมในปี 62